**Skābekļa terapijas mājās nosūtīšanas, sniegšanas un apmaksas kārtība**

1. IZPILDĪTĀJS ievēro šo kārtību nosūtot, sniedzot un uzrādot apmaksai skābekļa terapiju mājās pacientiem ar elpošanas funkciju traucējumiem.
2. Skābekļa terapiju mājās var saņemt šādas pacientu grupas:
   1. hroniskie pacienti;
   2. subakūtie pacienti (pacienti pēc izrakstīšanās no stacionārās ārstniecības iestādes un pacienti, kas saņem paliatīvās aprūpes mobilo komandu pakalpojumus jeb hospisa aprūpi dzīvesvietā).

**I Skābekļa terapijas mājās nodrošināšana hroniskiem pacientiem**

1. IZPILDĪTĀJS, kas nodrošina ģimenes ārsta pakalpojumus, nosūta pie pneimonologa vai kardiologa:
   1. pacientu ar hronisku plaušu slimību ar elpas trūkuma sajūtu;
   2. pacientu ar hronisku plaušu slimību stabilā remisijas periodā (t.i. pēc slimības uzliesmojuma pagājušas ne mazāk kā 8 nedēļas), kuram veiktais SpO2 rādītājs miera stāvoklī, elpojot atmosfēras gaisu pēc aptuveni 30 minūtēm ir ≤ 92%.
2. IZPILDĪTĀJS, kas sniedz pneimonologa vai kardiologa pakalpojumu, šīs kārtības 3.punktā minētajos gadījumos:
   1. pacientu nosūta asins gāzes analīzes veikšanai ar vismaz 3 nedēļu intervālu;
   2. sagatavo atzinumu skābekļa terapijas mājās (skābekļa koncentratora) saņemšanai pacientam, norādot gāzu sastāvu arteriālajās asinīs un nepieciešamā skābekļa plūsmu, un lietošanas ilgumu (stundas diennaktī), ja, nosakot asins gāzu sastāvu divas reizes ar ≥ 3 nedēļu starplaiku, konstatē:
      1. hronisku elpošanas nepietiekamību PaO2 ≤ 7,3 kPa (≤ 55 mmHg);
      2. hronisku elpošanas nepietiekamību PaO2 ≤ 8,0 kPa (≤ 60 mmHg) un pacientam diagnosticēta:
         1. respiratora vai kardiāla slimība ar sekundāru policitēmiju (hematokrīts ≥ 55 %) vai pulmonālu hipertensiju, vai perifērām tūskām, vai nakts hipoksēmiju (SpO2 < 90 % vairāk nekā 30 % no miega perioda);
         2. pulmonāla hipertensija.
3. VSIA “Nacionālais rehabilitācijas centrs “Vaivari” (turpmāk – NRC Vaivari) no labklājības budžeta līdzekļiem nodrošina skābekļa terapijas mājās (skābekļa koncentratora) koordinēšanu un piegādi hroniskiem pacientiem, ievērojot šīs kārtības 4.punktā noteikto.

**II Skābekļa terapijas mājās nodrošināšana subakūtiem pacientiem (pēc izrakstīšanas no stacionārās ārstniecības iestādes)**

1. IZPILDĪTĀJS, kas sniedz stacionāros veselības aprūpes pakalpojumus, subakūtam pacientam, kura vispārējais veselības stāvoklis ir stabils un nav nepieciešama 24 stundu medicīnas personāla uzraudzība, un pacients ir izrakstāms no stacionārās ārstniecības iestādes tālākai ārstēšanai ģimenes ārsta uzraudzībā dzīvesvietā, taču ir diagnosticēta elpošanas nepietiekamība:
   1. nodrošina asins gāzes analīzes veikšanu un skābekļa titrēšanu pirms pacienta izrakstīšanas no stacionāra;
   2. ne mazāk kā septiņas darba dienas pirms plānotās pacienta izrakstīšanas no stacionāra sagatavo nosūtījumu “Skābekļa terapija mājās (ambulators pakalpojums)” Vienotajā veselības nozares informācijas sistēmā (turpmāk - VVIS) skābekļa terapijas mājās (skābekļa koncentratora) saņemšanai, ja ir veikta arteriālo asins gāzu analīze, kur konstatē:
      1. hronisku elpošanas nepietiekamību PaO2 ≤ 7,3 kPa (≤ 55 mmHg);
      2. hronisku elpošanas nepietiekamību PaO2 ≤ 8,0 kPa (≤ 60 mmHg) un personai diagnosticēta:
         1. respiratora vai kardiāla slimību ar sekundāru policitēmiju (hematokrīts ≥ 55 %) vai pulmonālu hipertensiju, vai perifērām tūskām, vai nakts hipoksēmiju (SpO2 < 90 % vairāk nekā 30 % no miega perioda);
         2. pulmonālo hipertensija;
   3. šīs kārtības 6.2.apakšpunktā minētajā nosūtījumā norāda:
      1. atzīmi “SUBAKŪTS”;
      2. gāzu sastāvu arteriālajās asinīs un diagnosticētās slimības;
      3. nepieciešamo skābekļa plūsmu un laiku (stundas diennaktī);
      4. pacienta vai pacienta pārstāvja kontaktinformāciju (pacienta telefona numurs, pārstāvja vārds, uzvārds, telefona numurs, nosūtītāja ārstniecības iestādes kontaktpersonas vai ārsta nosūtītāja telefona numuru);
      5. adresi, kurā jānodrošina skābekļa terapiju mājās;
      6. skābekļa terapijas plānoto uzsākšanas laiku un ilgumu, ņemot vērā to, ka no veselības aprūpes budžeta šis pakalpojums tiek apmaksāts līdz 3 mēnešiem, ņemot vērā:
         1. ja paredzams, ka pacientam būs nepieciešama terapijas pārtraukšana vai korekcija periodā līdz 3 mēnešiem, papildus ievada informāciju VVIS vai izsniedz pacientam izrakstu / slēdzienu, kurā norāda periodu, kad pacientam jāvēršas pie ģimenes ārsta skābekļa terapijas mājās terapijas pārskatīšanai;
         2. ja paredzams, ka terapija plānota ilgāk par 3 mēnešiem, pacientam izrakstoties no stacionāra, ievada VVIS nosūtījumu pie pneimonologa vai kardiologa, norādot, ka nepieciešama vizīte periodā līdz 3 mēnešiem (paredzot to, ka pacientam nepieciešams laiks, lai pakalpojumu saņemtu rindas kārtībā), lai izskatītu skābekļa terapijas turpināšanu kā hroniskam pacientam (šīs kārtības 4. – 5.punktā noteiktajā kārtībā);
   4. ne mazāk kā septiņas darba dienas pirms plānotās pacienta izrakstīšanas no stacionāra vienojas par skābekļa koncentratora saņemšanas procesu, sazinoties ar NRC Vaivari koordinatoru, tālr: 66 955 665.
2. NRC Vaivari no veselības aprūpes budžeta līdzekļiem nodrošina skābekļa terapiju mājās (skābekļa koncentratora) koordinēšanu un piegādi subakūtiem pacientiem ne vēlāk kā nākamajā darba dienā pēc izrakstīšanas no stacionārās ārstniecības iestādes, ievērojot šīs kārtības 6.punktā noteikto.

**III Skābekļa terapijas mājās nodrošināšana subakūtiem pacientiem (pacienti, kas saņem paliatīvās aprūpes mobilo komandu pakalpojumus jeb hospisa aprūpi dzīvesvietā)**

1. IZPILDĪTĀJS, kas sniedz paliatīvās aprūpes mobilo komandu pakalpojumu jeb hospisa aprūpi pacienta dzīvesvietā, subakūtam pacientam, kurš saņem hospisa aprūpi dzīvesvietā un kuram ir diagnosticēta elpošanas nepietiekamība:
   1. nodrošina pulsoksimetrijas rādītāju noteikšanu;
   2. ne vēlāk kā nākamā darba dienā pēc pulsoksimetrijas rādītāju noteikšanas sagatavo nosūtījumu “Skābekļa terapija mājās (ambulators pakalpojums)” VVIS skābekļa terapijas mājās (skābekļa koncentratora) saņemšanai, ja konstatē, ka veiktais SpO2 rādītājs miera stāvoklī, elpojot atmosfēras gaisu ir ≤ 90% un elpojot skābekli mērķa SpO2 ≥92%, ja to nav iespējams sasniegt, tad SpO2 ≥90% vai SpO2 pieaugums ≥4%;
   3. šīs kārtības 8.2.apakšpunktā minētajā nosūtījumā norāda:
      1. atzīmi “HOSPISA APRŪPES PACIENTS”;
      2. asins skābekļa piesātinājumu miera stāvoklī, neelpojot skābekli, mērījuma rezultātus;
      3. nepieciešamo skābekļa plūsmu un laiku (stundas diennaktī);
      4. pacienta vai pacienta pārstāvja kontaktinformāciju (pacienta telefona numurs, pārstāvja vārds, uzvārds, telefona numurs, nosūtītāja ārstniecības iestādes kontaktpersonas vai ārsta nosūtītāja telefona numuru);
      5. adresi, kurā jānodrošina skābekļa terapiju mājās;
      6. skābekļa terapijas plānoto uzsākšanas laiku un ilgumu.
   4. ne vēlāk kā nākamā darba dienā pēc pulsoksimetrija rādītāju noteikšanas vienojas par skābekļa koncentratora saņemšanas procesu, sazinoties ar NRC Vaivari koordinatoru, tālr: 66 955 665.
2. NRC Vaivari no veselības aprūpes budžeta līdzekļiem nodrošina skābekļa terapiju mājās (skābekļa koncentratora) koordinēšanu un piegādi subakūtiem pacientiem, kas saņem paliatīvās aprūpes mobilo komandu pakalpojumu jeb hospisa aprūpi pacienta dzīvesvietā, ne vēlāk kā trīs darba dienu laikā no nosūtījuma saņemšanas dienas, ievērojot šīs kārtības 8.punktā noteikto.
3. NRC Vaivari par subakūtiem pacientiem (pacienti pēc stacionāro pakalpojumu saņemšanas un pacienti, kas saņem paliatīvās aprūpes mobilo komandu pakalpojumus jeb hospisa aprūpi dzīvesvietā), nodrošināto skābekļa terapiju mājās veselības aprūpes pakalpojumu apmaksas norēķinu sistēmā “Vadības informācijas sistēma” ievada informāciju no veidlapas Nr.024/u „Ambulatorā pacienta talons”, norādot pacientu grupu *SS - Skābekļa terapija subakūtajiem pacientiem* vai šīs kārtības 9.punktā minētajā gadījumā, norādot pacientu grupu *147 - Pacients, kurš saņem paliatīvās aprūpes mobilās komandas pakalpojumus pacienta dzīvesvietā*, kā arī manipulācijas *60509 - Piemaksa manipulācijai 60508 par skābekļa koncentratoru nodrošināšanu* un *60508 - Skābekļa terapijas nodrošināšana mājās par vienu dienu*, atbilstoši skābekļa terapijas mājās nodrošināšanas ilgumam.